Informācija plašsaziņas līdzekļiem

11.12.2018.

**Atvieglota invaliditātes apliecību reģistrēšanas un uzskaites kārtība**

Turpmāk personām ar invaliditāti būs iespēja pašām izvēlēties efektīvāko invaliditātes apliecības saņemšanas veidu un arī iesnieguma iesniegšanas veidu Veselības un darbspēju ekspertīzes ārstu valsts komisijai (VDEĀVK).

To nosaka otrdien, 11. decembrī, valdības sēdē pieņemtie grozījumi Ministru kabineta *noteikumos “Noteikumi par invaliditāti apliecinoša dokumenta parauga, dokumenta izsniegšanas un uzskaites kārtību”.*

Līdz šim spēkā esošā iesnieguma iesniegšanas un apliecību izsniegšanas kārtība nenodrošināja, ka persona varēja saņemt apliecību viņam piemērotākajā veidā un laikā. Ne katrs cilvēks, kuram tika noteikta invaliditāte un vēlējās saņemt apliecību VDEĀVK uz vietas varēja ierasties piecu darbdienu laikā pēc lēmuma pieņemšanas vai iesnieguma par atkārtotu apliecības saņemšanu iesniegšanas. Bieži personas, kuras vēlējās saņemt apliecību pa pastu, nebija sasniedzamas norādītajā adresē.

Grozījumi paredz arī, invaliditātes apliecību un lēmumu par invaliditātes noteikšanu personai nosūtīt vienā pasta sūtījumā, tādejādi nodrošinot arī efektīvāku valsts budžeta līdzekļu izlietojumu. Līdz šim spēkā esošā kārtība paredzēja atšķirīgus lēmuma un apliecības izsniegšanas laikus.

Novērsta arī tiesību normu dublēšanās par prasībām personas fotogrāfijai un sejas digitālajam attēlam.

*Informāciju sagatavoja:*

Egils Zariņš, Labklājības ministrijas Komunikācijas nodaļas sabiedrisko attiecību speciālists, 64331829, egils.zarins@lm.gov.lv